ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

*(Πολιτική Αίτηση Αρ. 116/2022)*

17 Νοεμβρίου, 2023

[ΔΑΥΙΔ, Δ/στής]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΗΣ ΣΥΝΕΡΓΑΤΙΚΗΣ ΕΤΑΙΡΕΙΑΣ ΔΙΑΧΕΙΡΙΣΗΣ ΠΕΡΙΟΥΣΙΑΚΩΝ ΣΤΟΙΧΕΙΩΝ ΛΤΔ, EΚ ΛΕΥΚΩΣΙΑΣ ΓΙΑ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ ΤΥΠΟΥ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΔΙΑΤΑΓΜΑ ΠΟΥ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΜΕΣΟΥ ΗΜΕΡΟΜΗΝΙΑΣ 20/10/2021 ΜΕ ΤΟ ΟΠΟΙΟ ΕΠΙΤΡΑΠΗΚΕ Η ΕΚΠΡΟΘΕΣΜΗ ΚΑΤΑΘΕΣΗ ΤΟΥ ΠΩΛΗΤΗΡΙΟΥ ΕΓΓΡΑΦΟΥ ΗΜΕΡΟΜΗΝΙΑΣ 20/04/1977 ΣΤΑ ΠΛΑΙΣΙΑ ΤΗΣ ΓΕΝΙΚΗΣ ΑΙΤΗΣΗΣ ΜΕ ΑΡΙΘΜΟ 220/2021 ΚΑΙ ΗΜΕΡΟΜΗΝΙΑΣ 12/10/2021

***Αίτηση ημερ. 31.01.2023 για καταχώριση***

***συμπληρωματικής ένορκης δήλωσης***

*Ρ. Καραμανή (κα), για Χριστόφορος Ιωάννου Δ.Ε.Π.Ε.*, για τους Αιτητές.

*Χρ.* *Χατζηστερκώτης, για Χριστόφορος Χατζηστερκώτης & Συνεργάτες Δ.Ε.Π.Ε.*, για τους Καθ’ ων η Αίτηση 2.

...............

**Α Π Ο Φ Α Σ Η**

**ΔΑΥΙΔ, Δ.**: Η υπό τον ως άνω αριθμό διά κλήσεως Αίτηση, για έκδοση προνομιακού εντάλματος τύπου Certiorari, στοχεύει στην ακύρωση διατάγματος κατώτερου Δικαστηρίου που επέτρεψε την εκπρόθεσμη κατάθεση πωλητηρίου εγγράφου. Μετά την καταχώριση ένστασης από τους φερόμενους αγοραστές του ακινήτου που αφορά το ως άνω πωλητήριο έγγραφο, η πλευρά των Αιτητών επανήλθε, καταχωρώντας την υπό συζήτηση αίτηση, μέσω της οποίας επιδιώκουν την εξασφάλιση άδειας καταχώρισης συμπληρωματικής ένορκης δήλωσης στην ως άνω δια κλήσεως Αίτηση τους, προσχέδιο της οποίας παρουσιάζουν. Με την ένορκη δήλωση που συνοδεύει και υποστηρίζει την υπό συζήτηση αίτηση, προκρίνεται ότι η αναγκαιότητα για την καταχώριση συμπληρωματικής ένορκης δήλωσης εκ μέρους των Αιτητών, προέκυψε από τους ισχυρισμούς που προβάλλονται στην ένσταση των Καθ’ ων η Αίτηση 2 στην δια κλήσεως Αίτηση, περί κατάχρησης διαδικασίας και απόκρυψης ουσιωδών γεγονότων, ως επίσης, των ισχυρισμών πως οι επίδικες υποθήκες των Αιτητών, δόλια και παράνομα μεταφέρθηκαν επί επίδικων ακινήτων των Καθ’ ων η Αίτηση 2.

Η πιο πάνω εξέλιξη προκάλεσε στην αντίδραση των Καθ’ ων η Αίτηση 2, οι οποίοι προχώρησαν στην καταχώρηση σχετικής ένστασης. Προβάλλουν διάφορους λόγους, επικεντρωνόμενοι στην εισήγηση ότι με την αιτούμενη συμπληρωματική ένορκη δήλωση καταβάλλεται προσπάθεια κάλυψης ηθελημένου κενού και αναμόρφωσης της ήδη τεθείσας ενώπιον του Δικαστηρίου μαρτυρίας. Υποστηρίζουν επίσης, ότι δεν αποδείχθηκε καλός λόγος για να επιτραπεί η αιτούμενη καταχώριση, ούτε η υπό συζήτηση αίτηση πληροί τις νομικές προϋποθέσεις για την έκδοση της αιτούμενης θεραπείας. Παράλληλα, προκρίνουν ότι αυτή προωθείτε καταχρηστικά, ενώ είναι νομικά και πραγματικά αβάσιμη και αστήριχτη, στοχεύοντας στην εισαγωγή νέας, ανεπίτρεπτης μαρτυρίας.

Οι ευπαίδευτοι συνήγοροι, με τις αγορεύσεις τους, τις οποίες προνόησαν να καταγράψουν και να θέσουν υπόψιν του Δικαστηρίου προώθησαν τις θέσεις τους σε συνάρτηση με τους προαναφερθέντες λόγους. Το Δικαστήριο, με πολλή προσοχή, έχει διεξέλθει τόσο την αίτηση όσο και την ένσταση με τις ένορκες δηλώσεις που τις συνοδεύουν, σε συνδυασμό θεωρούμενες με την διά κλήσεως Αίτηση και την ένσταση που έχει ήδη καταχωρηθεί σε σχέση με αυτή. Έχει, επίσης, με πολλή προσοχή διεξέλθει τις αναφορές, τοποθετήσεις, θέσεις και εισηγήσεις των ευπαίδευτων συνηγόρων των πλευρών.

Το ζήτημα της καταχώρισης ή μη συμπληρωματικών ενόρκων δηλώσεων ανάγεται στη διακριτική ευχέρεια του Δικαστηρίου. Σε κάθε περίπτωση θα πρέπει να καταδεικνύεται η ύπαρξη «καλού λόγου», ο οποίος να καθιστά αναγκαία την καταχώριση συμπληρωματικής ένορκης δήλωσης. Ως κατ’ επανάληψη έχει υποδειχθεί από τη νομολογία η παραχώρηση ή μη τέτοιας άδειας θα πρέπει πάντα να κρίνεται σε συνάρτηση με την φύση και τις ανάγκες της συγκεκριμένης, κάθε φορά, διαδικασίας. Ο «καλός λόγος» είναι άρρηκτα συνδεδεμένος με τη φύση της διαδικασίας και των θεραπειών που αυτή επιδιώκει. Εν πάση περιπτώσει θα πρέπει να αφορά γεγονότα και στοιχεία που ανάλογα με τη φύση της υπόθεσης, πραγματικά και ουσιαστικά να απασχολούν και ως εκ τούτου, θα πρέπει να τεθούν υπόψιν του Δικαστηρίου. Παράλληλα, έχει αναγνωριστεί η δυνατότητα να επιτραπεί η καταχώριση συμπληρωματικής ένορκης δήλωσης εάν σε αυτή θα γίνει αναφορά σε γεγονότα που προκύπτουν από ένορκες δηλώσεις που καταχωρήθηκαν από αντιδίκους. Η καθυστέρηση εξάλλου στη διεκδίκηση θεραπείας ως η υπό συζήτηση, μπορεί να αποτελέσει μεταβλητή – εντασσόμενη πάντα στο σύνολο των περιστάσεων που περιβάλλουν την εκάστοτε υπό συζήτηση υπόθεση – που λαμβάνεται υπόψιν, κατά πόσο αυτή θα εγκριθεί ή όχι. Τέτοια καθυστέρηση, όπως κατ’ επανάληψη έχει κριθεί, μπορεί να αποτελέσει έκφανση και μορφή της κατάχρησης των διαδικασιών.

Έχοντας κατά νου το σύνολο των περιστάσεων που περιβάλλουν την υπό συζήτηση περίπτωση, παρά το γεγονός ότι η δια κλήσεως Αίτηση φαίνεται να εκκρεμεί για μεγάλο χρονικό διάστημα, με δεδομένη την εξέλιξη στη διαδικασία ως εμφαίνετε στα πρακτικά της διαδικασίας και πρωτίστως του γεγονότος ότι η καταχώριση της υπό συζήτηση αίτησης έγινε μόλις ένα μήνα μετά την καταχώριση της ένστασης στην διά κλήσεως Αίτηση, ο χρόνος που έχει διαρρεύσει μέχρι την καταχώριση της, από μόνος του, δεν φαίνεται να έχει προκαλέσει ειδικότερη ζημιά στα συμφέροντα των Καθ’ ων η Αίτηση 2. Περαιτέρω, κάτω από τις συγκεκριμένες συνθήκες και γεγονότα που περιβάλλουν την παρούσα υπόθεση, ως έχουν τεθεί υπόψιν του Δικαστηρίου, δεν εντοπίζονται στοιχεία, τα οποία θα επέτρεπαν στο τελευταίο να διαγνώσει κακοπιστία από την πλευρά των Αιτητών σε σχέση με την καταχώριση και προώθηση της υπό συζήτηση αίτησης, ούτε να επιτρέπουν την υπαγωγή του εγχειρήματος στα όρια της κατάχρησης, ως η έννοια του όρου έχει ερμηνευτεί από τη νομολογία, κατά τρόπο που θα επέβαλλε την δραστική παρέμβαση του Δικαστηρίου, ανακόπτοντας εξ αρχής την πορεία της αίτησης.

Στρέφοντας την προσοχή στα ουσιαστικότερα ζητήματα που απασχολούν στην παρούσα, έχοντας μελετήσει με προσοχή την επίδικη αίτηση και τη σχετική ένσταση, σε συνάρτηση βεβαίως με το αντικείμενο της διά κλήσεως Αίτησης και την καταχωρηθείσα ένσταση επ’ αυτής, χωρίς επ’ ουδενί να παραβλέπω την ειδικότερη φύση και τον χαρακτήρα των διαδικασιών έκδοσης ενταλμάτων προνομιακής φύσης, διαπιστώνεται πως με την σκοπούμενη αίτηση, στο σύνολό της, δεν επιχειρείται η διαφοροποίηση της βάσης επί της οποίας παραχωρήθηκε η άδεια και στη συνέχεια καταχωρήθηκε η διά κλήσεως Αίτηση για έκδοση του αιτούμενου προνομιακού εντάλματος. Ωστόσο, σημαντικό μέρος της προτεινόμενης συμπληρωματικής ένορκης δήλωσης, φαίνεται να αποτελεί επιχειρηματολογία, σχολιασμό θέσεων ή τεκμηρίων που βρίσκονται ήδη ενώπιον του Δικαστηρίου και προώθηση συμπερασματικών απολήξεων στη βάση ήδη προβεβλημένων ισχυρισμών. Στην έκταση που μέσω της προτεινόμενης συμπληρωματικής ένορκης δήλωσης, ουσιαστικά επαναλαμβάνονται θέσεις, επιχειρηματολογία και σχολιασμός τεκμηρίων που έχουν ήδη τεθεί υπόψιν του Δικαστηρίου, η έγκριση του αιτήματος δεν θα μπορούσε να δικαιολογηθεί. Όλα τα πιο πάνω, αποτελούν ζητήματα που αναμένεται, ανεμπόδιστα να προκριθούν και ανάλογα να αναπτυχθούν κατά το στάδιο παρουσίασης της δια κλήσεως Αίτησης.

Συνακόλουθα, η προτεινόμενη συμπληρωματική ένορκη δήλωση στην έκταση που έχει την ως άνω μορφή και χαρακτηριστικά, έχοντας κατά νου τις καλά καθιερωμένες αρχές θεώρησης του ζητήματος, σε συνδυασμό πάντα με τις περιστάσεις που περιβάλλουν την υπό συζήτηση περίπτωση και την ειδικότερη φύσης της διαδικασίας που αυτή αφορά, δεν φαίνεται εκ των πραγμάτων να εξυπηρετεί τον στόχο και τον σκοπό που μπορεί να επιτελέσει σε διαδικασίες του είδους και ως εκ τούτου, να δικαιολογείται η παραχώρηση της αιτούμενης άδειας.

Αντίθετα με τα πιο πάνω, οι παράγραφοι 1 και 3 της προτεινόμενης συμπληρωματικής ένορκης δήλωσης, σε περίπτωση που εγκριθεί το αίτημα, φαίνεται να καλύπτουν προκαταρκτικά ζητήματα, αποτελώντας εισαγωγή για σκοπούς συνέχειας και συνοχής της προτεινόμενης δήλωσης. Περαιτέρω, η ενσωμάτωση των παραγράφων 4, 5.1, 5.1.2, 5.1.3 και 8 της προτεινόμενης συμπληρωματικής ένορκης δήλωσης, φαίνεται ότι μπορεί να συνδράμει στην ολοκληρωμένη παρουσίαση της υπόθεσης, επιτρέποντας στο Δικαστήριο να έχει ενώπιον του ολοκληρωμένη και σφαιρική εικόνα των ουσιαστικών γεγονότων που απασχολούν στα πλαίσια της δια κλήσεως Αίτησης.

Συνακόλουθα, ενόψει όλων όσων πιο πάνω προσπάθησα να εξηγήσω, αποτελεί κατάληξη του Δικαστηρίου ότι έχει καταδειχθεί καλός λόγος για την καταχώρηση συμπληρωματικής ένορκης δήλωσης εκ μέρους της Αιτήτριας, στην περιορισμένη έκταση ασφαλώς που πιο πάνω έχει προσδιοριστεί.

Κατ’ ενάσκηση διακριτικής ευχέρειας, παρέχεται άδεια στους Αιτητές για καταχώρηση συμπληρωματικής ένορκης δήλωσης με περιεχόμενο ως οι παράγραφοι 1, 3, 4, 5.1, 5.1.2, 5.1.3 και 8 της προτεινόμενης συμπληρωματικής ένορκης δήλωσης.

Η σχετική συμπληρωματική ένορκη δήλωση να καταχωρηθεί εντός 10 ημερών από σήμερα.

Τα έξοδα της υπό συζήτηση αίτησης θα είναι έξοδα στην πορεία της διά κλήσεως Αίτησης.

Α. ΔΑΥΙΔ, Δ.